ሕማም ስነ አእሙሮ ከም ኩሉ ዓይነት ሕማማት እዩ። ኣብ ኩሉ ሕብረተሰብ ከኣ ኣሎ። ኣብ ገሊኡ ሕብረተሰባት ግን ብኸምዚ ንገልጾ ዘሎና ኩነታት ኩናትን ጸቕጢ ምሕደራን ክጋደድ ይኽእል። ንኣብነት ኣብ ሕብረተሰብና ሕማም ኣእምሮ ክበሃል እንከሎ፡ ንስድራቤት ኮነ ነቲ ውልቀ ሰብ ዓቢይ ተጽዕኖ እዩ። እቲ ሕብረተሰብ፡ ብፍላይ እቲ ቐደም፡ ንሕማም ኣእምሮ ብሃይማኖታውን ባህላዊ ኣገባብ እምበር ብስነ ፍልጠት ስለዘይርእዮ፡ ብቐሊሉ ኣይቕበሎን ኢዩ። ምዕራባውያን ግን ድሕሪ ብዙሕ ጉዕዞ ኣብ ሳይንስን ምርምርን ስለዝኣተዉ፡ ሕብረተሰቦም ንሕማም አእሙሮ ከም ዝኾነ ካልእ ዓይነት ሕማም እዩ ዝርእዮ። ነቲ ሕማም ከኣ ብመድሃኒትን ምኽርን እዮም ዝፍውስዎ። መብዛሕትኡ ህዝብና ግን ኣብ ሕማም ኣእምሮ ዘለዎ ኣረኣእያ ኣሉታዊ ስለዝኾነ ክሓብኦ እዩ ዝፍትን። እቲ ሕማም ምስ በርተዐ ከኣ እቲ ሰብን ስድራ-ቤቱን ኣብ ኣብ ሓደጋ ክወድቕ ይኽእል። ገሊኡውን ክሳዕ ኣብ ጎደናን ጽርግያን ዝነብር ግዳም ሓደር ይኸውን። እቲ ዕድል ዝገበረ ከኣ እንተ ብስድራቤቱ እንተስ ብፖሊስ ተታሒዙ ኣብቲ ዝርካቡ ናይቲ ኣከባቢ ሕክምና ይኣቱ። እቶም ዕድል ዝገበሩ ከኣ ብዙሓት ተፈዊሶም፡ ሓውዮም ስሩዕ ናብራ ዘካይዱ ኣለው። እቲ ጸገም ዝኸውን ግን እቲ ሕማም ኣብ ዝለዓለ ጥርዙ ምስ በጽሐ ነቲ ሕሙም ካብ ዓቕሙ ንላዕሊ ምስ ኮኖ ኣብ ነፍሰ ቅትለት ወይ ቅትለት የእትዎ። ቢቢሲ - ባህሊ፡ ስለምንታይ እዩ ሕብረተሰብና ንሕማም ስነ ኣእምሮ ብግልጺ ዘይዛረበሉ?
